Predkladacia  správa

          Podpredseda vlády a minister spravodlivosti SR predkladá na rokovanie vlády Slovenskej republiky návrh zmeny príkazníka na realizáciu časti dodávky prostriedkov individuálnej ochrany (nepriestrelných viest a nepriestrelných prílb) pre zabezpečenie činností špeciálnych útvarov Ministerstva vnútra SR, Ministerstva spravodlivosti SR a Ministerstva financií SR z prostriedkov čiastočného zníženia zadĺženosti Ruskej federácie voči SR. 

          Predkladaný návrh vyplýva zo skončenia doby trvania príkaznej zmluvy medzi spoločnosťou VER-Mi, spol. s r.o., Hurbanistov 3, Prešov a Ministerstvom vnútra SR na dovoz nepriestrelných viest, nepriestrelných prílb a ochranných štítov pre potreby špeciálnych útvarov Ministerstva vnútra SR, Colného riaditeľstva SR, Zboru väzenskej a justičnej stráže z územia Ruskej federácie na územie Slovenskej republiky. 
            
          Vláda Slovenskej republiky uznesením č. 961 súhlasila s uzavretím príkaznej zmluvy medzi Ministerstvom vnútra SR a spoločnosťou VER-Mi, s.r.o., Hurbanistov 3, Prešov a s poskytnutím odmeny vo výške 5 % hodnoty kontraktu spoločnosti VER-Mi, s.r.o., Prešov za komplex činností, súvisiacich so zabezpečovaním dovozu prostriedkov individuálnej ochrany. Z dôvodu ukončenia doby trvania príkaznej dňom 31. 12. 2003 a nutnosti zabezpečenia časti dodávky nerealizovanej do doby ukončenia účinnosti príkaznej zmluvy je potrebné rozhodnúť o organizácii, ktorá zabezpečí dodávku časti prostriedkov individuálnej ochrany a ktorej bude poskytnutá odmena vo výške  5 % hodnoty  dodaných prostriedkov individuálnej ochrany.